b'\n_START_ARTICLE_\nSteen Springborg\n_START_SECTION_\nFamilie\n_START_PARAGRAPH_\nHan er s\xc3\xb8n af statsautoriseret ejendomsm\xc3\xa6gler \xc3\x85ge Springborg og hustru ejendomsm\xc3\xa6gler Greta Wex\xc3\xb8. Efter et kortvarigt \xc3\xa6gteskab med oversergent Marianne Buch Quistorff har Steen Springborg siden 1976 dannet par (og siden 1979 v\xc3\xa6ret gift) med Alexandra Foss Springborg ("Sandra"), der er producer af tv-serier i DRs drama-afdeling og var direkt\xc3\xb8r for modelbureauet Unique. Parret bor p\xc3\xa5 \xc3\x98sterbro i K\xc3\xb8benhavn. Sammen har de b\xc3\xb8rnene Mark Johan, Amanda Marie og Emily Sophie Foss Springborg.\n_START_SECTION_\nTeaterskuespiller\n_START_PARAGRAPH_\nHan er uddannet fra Aarhus Teaters elevskole i 1974 og blev tilknyttet Det kongelige Teater de n\xc3\xa6ste fem \xc3\xa5r. I f\xc3\xb8rste s\xc3\xa6son fik han sit gennembrud i Peter Shaffers Hesteguden (med meget omtalte n\xc3\xb8genscener). Den f\xc3\xb8lgende titelrolle som Jean de France vakte ogs\xc3\xa5 stor opm\xc3\xa6rksomhed. Af andre roller p\xc3\xa5 Nationalscenen er Cherobino i Figaros bryllup (1976)._NEWLINE_Efter tiden p\xc3\xa5 det Kgl. Teater har Steen Springborg optr\xc3\xa5dt p\xc3\xa5 mange scener, i revyer (R\xc3\xb8nne Theater), musicals og p\xc3\xa5 morskabsteater._NEWLINE_I 1978 medvirkede han i Cafe Teatrets opf\xc3\xb8relse Rollespil og i 1979 Offer for en samler. _NEWLINE_Senere p\xc3\xa5 Det Danske Teater i \xe2\x80\x99Det blir ikke med mig som Ofelia (2003) og p\xc3\xa5 Folketeatret, hvor han var Lille John i Robin Hood, som Scrooge i Et juleeventyr (2005), som Max Bialystock i The Producers (2006) og i jubil\xc3\xa6umsforestillingen Knud den Kedelige i (2007). Samme \xc3\xa5r m\xc3\xa5tte Steen Springborg p\xc3\xa5 grund af stress med kort frist aflyse at spille Per Degn i Erasmus Montanus p\xc3\xa5 Gr\xc3\xb8nneg\xc3\xa5rds Teatret. _NEWLINE_I (2009) var han tilbage p\xc3\xa5 Gamle Scene som advokaten i Alverdens rigdomme. P\xc3\xa5 Det ny Teater har han bl.a. medvirket i disse musicals: The Phantom of the Opera (2003) og (2009), Les Mis\xc3\xa9rables (2009), Wicked (2011), Annie (2011), Singing in the Rain (2012) og Love Never Dies (2012).\n_START_SECTION_\nTeaterinstrukt\xc3\xb8r\n_START_PARAGRAPH_\nUnder ledelse af Jan Hertz og senere Martin Miehe-Renard blev Steen Springborg i 1989 og en l\xc3\xa6ngere \xc3\xa5rr\xc3\xa6kke tilknyttet Amager Scenen som fast instrukt\xc3\xb8r. Her instruerede han bl.a. Frk. Nitouche (1989), Svend, Knud og Valdemar (1991), Den kyske levemand (1992) og B\xc3\xb8lle Bob (1997)._NEWLINE_P\xc3\xa5 N\xc3\xb8rrebros Teater instruerede han Harry og kammertjeneren (1995) og Det Kgl. Teaters opf\xc3\xb8relse af Holbergs Den forvandlede brudgom (1995) og Pernilles korte Fr\xc3\xb8kenstand) (1996). P\xc3\xa5 Det Danske Teater P\xc3\xa5 rejse med tante Augusta (1994) og Judy Garland (1998).\n_START_SECTION_\nKabaret og musik\n_START_PARAGRAPH_\nSteen Springborg n\xc3\xa5ede i 1985 akkurat at medvirke i Holstebro Revyen, inden han blev  direkt\xc3\xb8r for kabaret-scenen Lorry p\xc3\xa5 Frederiksberg. I 1985-1988 opsatte han h\xc3\xa9r ofte selvskrevne og selv-instruerede forestillinger som Solstik (1986) og 1987, Fr\xc3\xb8ken Flegmans oversk\xc3\xa6g (1986) og Rocky Lorry Picture Show. Herefter blev Lorry-bygningen overtaget af TV2._NEWLINE_Han instruerede og medvirkende i egne sommerkabaretter p\xc3\xa5 Hotel Trouville i Hornb\xc3\xa6k sammen med tidligere kolleger fra Kongens Nytorv som Ole Ernst i 1987: Mellem 80 og skind\xc3\xb8d og i 1988: Herfra til evigheden - og senere ogs\xc3\xa5 med Henrik Koefoed. Sammen med Ole Ernst skabte han i 1998 en kabaret om Gustav Winckler: Skibet skal sejle i nat (aldrig opf\xc3\xb8rt) samt kabaret-forestillingen I L\xc3\xb8gn & Lyst(huset) p\xc3\xa5 Caf\xc3\xa9 Liva i 2002.  _NEWLINE_Han og Lone Helmer opf\xc3\xb8rte i 1988 julekabaretten Elvis Hansen og kone er i byen p\xc3\xa5 Hotel N\xc3\xb8rrevang i Marielyst, mens han instruerede kabaretterne \xc3\x98M i tr\xc3\xb8jen & kn\xc3\xa6 i blusen (1996) og \xc3\x98M i fuld swing (1998) med \xc3\x98stjysk Musikforsyning, begge p\xc3\xa5 Hotel Pejseg\xc3\xa5rden i Br\xc3\xa6dstrup. _NEWLINE_Han har instrueret Nyk\xc3\xb8bing F. Revyen (1991), Holstebro Revyen (1994), Cirkusrevyen (1997) og \xc3\x98rkenens S\xc3\xb8nner. I 2013-2014 tog han sammen med bl.a. Birthe Kj\xc3\xa6r p\xc3\xa5 turn\xc3\xa9 for Folketeatret med kabaret-forestillingen Her i vores bus er gl\xc3\xa6de\xe2\x80\xa6..\n_START_SECTION_\nFilm- og tv-skuespiller\n_START_PARAGRAPH_\nOm Steen Springborgs karriere skriver Morten Piil i Danske filmskuespillere (Gyldendal, 2003): "P\xc3\xa5 film og tv kendes Springborg i to meget forskellige udgaver. Der er unge Springborg - en uskyldigt udseende, uf\xc3\xa6rdig yngling med en antydning af noget dekadent ved sin drengeudstr\xc3\xa5ling. Og der er den \xc3\xa6ldre Springborg, der har lagt adskillige kilo til sin v\xc3\xa6kst og is\xc3\xa6r ses i rollen som kynisk og afstumpet materialist."'